|  |
| --- |
| **Mat. 18:1-5****“Om deel te wees van Christus se Koninkryk en van sy gemeente?”***Andries Burger, GK Pinetown, 17 Januarie 2021 (Covid-19 ingeperk)* |

*Sing:* *Ps. 159:1; Lied 499:1, 2, 3; Sb. 16-1:1-3 “Laat jul kinders tot my nader.”; Lied 276:1; “Vrede “*

Dit het tyd geword dat ons in hierdie gemeente weer mooi leer hoe God wil hê ons as gemeente moet lewe. Dit is die fokus van Matteus 18.

Jy sal verseker agterkom dat alhoewel ons party daarvan op ŉ manier wel regkry, is daar ernstige afwykings waar ons net eenvoudig nie doen wat God leer nie.

As ons nie kinders van God was nie, sou dit ons nie gepla het nie – maar ons ís sy kinders en daarom moet dit ons aangryp sodat ons ons gewoontes sal verander om Hom te gehoorsaam. As ons dit nie doen nie – dan is daar groot fout...

In die Kerkraad is ons om weer ons fokus duideliker in te stel en op die maniere hoe ons ons werk doen. Netso moet ons as gemeente ons fokus daarop instel om te lewe soos God wil hê ons moet – nie net elkeen op sy eie nie, maar ook as gemeente saam.

Doen daarom moeite, maak opofferings om na elke boodskap in hierdie kort reeks te luister. Is jy deel van die gemeente? Laat dit dan wys in jou saamluister na die Woord wat God vir die gemeente stuur.

(Die van julle wat van ander gemeentes inskakel – fokus saam en leef daar waar jy is op die manier wat God vir ons leer...)

Vandag begin ons by die begin, voordat jy in die Koninkryk van die hemel kan lewe, moet jy eers daar inkom...

Lees **<< Mat. 18:1-5 >>**

Die “Koninkryk van die hemel” is ŉ sentrale tema regdeur die hele Matteus. Hy is die enigste skrywer in die Bybel wat so daarna verwys.

Dalk omdat hierdie Apostel van Jesus meestal vir Jode skryf en Hy wil wys dat Jesus Christus wél die seun van Dawid is wat hulle verwag het, maar dat sy koninkryk nie van hierdie wêreld is nie, maar ŉ hemelse Koninkryk. Dit is presies wat Jesus vir Pilatus gesê het tydens sy verhoor (Joh. 18:36).

Jesus het sy volgelinge, veral die apostels wat altyd by Hom was, baie daarvan geleer. Sy eerste preek was dat mense hulle moet bekeer want die koninkryk van die hemel het naby gekom (Mat. 4:17) en Hy het heelwat gelykenisse daaroor vertel (Mat. 13).

Sy dissipels het reeds besef en bely dat Jesus die Gesalfde, die Seun van God is wat as ewige Koning sou kom (Mat. 16:16).

Hy het hulle as sy apostels, sy gestuurdes aangestel (Mat. 10:2) en

nou wonder hulle – wie sal die belangrikste wees, wie sal die hoogste posisie, die belangrikste aanstelling in sy koninkryk kry?

Dit is nogal opvallend uit die hele Bybel en baie van ons het dit self al ervaar dat

die Here ŉ vraag of gebed antwoord op die manier wat jy verwag nie...

Jesus kom agter dat hulle sommer aanneem dat hulle in die koninkryk van die hemel sal wees...

Dit is baie gevaarlik – dit is seker die grootste tragedie as iemand aanneem om gered te wees om dan na hulle dood agter te kom dat dit nie so is nie!

In Luk. 13 sê Jesus dat daar baie sulke mense sal wees...

veral mense wat dalk in gelowige huise grootgeword het, en wat hulle hele lewe maar nog gewoond is om in die gemeente te wees, om ŉ goeie lewe te hê, om eredienste by te woon en selfs baie dienswerk in die gemeente te doen.

Geen mens kan maar bloot aanneem dat jy in Christus gered is nie,

 ons moet sekermaak daarvan... (Fil. 2:12).

Dit is waarop Jesus eerste fokus in sy antwoord.

Wat vra julle oor belangrikheid in die koninkryk van die hemel – wie weet, julle is dalk nie eers deel daarvan nie...

Op ander plekke in die Bybel leer ons hoe om seker te maak daarvan, maar hier gee Jesus ŉ manier om te weet wanneer jy nie deel van sy hemelse koninkryk is nie.

Jesus roep ŉ jong kindjie nader om dadelik ŉ praktiese voorbeeld te gee van hierdie uiters belangrike begin van sy antwoord.

Dit is nie ŉ kindjie soos party vandag wat gewoond is om alles te kry wat hulle vra en dan aanmatigend raak asof die wêreld net om hulle draai nie.

In Jesus se tyd was ŉ kindjie sonder enige sosiale status, hulle was eenkant op die rand in die skaduwee van die samelewing. Hulle was onbelangrik, sonder enige regte om op aanspraak te maak.

 Hulle was nederig – nie net in ander se oë nie, ook in hulle eie.

As ek en jy, enigiemand, nie só nederig is soos daardie klein kindjie wat op NIKS aanspraak maak nie, sal ons beslis nie in die koninkryk van die hemel kom nie.

Jesus draai nie doekies om nie – Hy praat met sy dissipels, met die apostels, met jou en met my, met elke mens.

As enigiemand homself nie gering ag nie, as iemand iets meer as baie min van homself dink, dan is die kans groot dat jy verras word wanneer die koninkryk van God fisies sigbaar word en jy staan buite.

Hy bedoel nie ons moet kinderlik of kinderagtig word nie –

om ligsinnig te wees en nie te weet wat belangrik is nie, om dinge te doen sonder om te dink nie, om maklik verward of bang te word of om enigiets vir soetkoek op te eet nie.

Hy maak dit baie duidelik in v.4 dat Hy fokus op die kindjie se nederigheid,

 om nie ŉ saak het met hoe belangrik hy is of wat haar sosiale status is nie.

Om op geen regte of voorregte staatmaak nie, nie eens te weet daar is dalk sulke goed nie.

Nederigheid beteken nie dat jy jouself “minag” of “verag” nie,

dit beteken definitief dat jy jouself nie “hoog ag” nie, maar eintlik dat jy jouself eenvoudig glad nie “ag” nie.

Dit is nie om minder of sleg van jouself te dink nie – dit is om glad nie aan jouself te dink nie.

As jy deel is van die koninkryk van die hemel dan is jou agting só gefokus op die Hemelse Koning en op ander vir wie Hy sy verlossing aanbied, dat jy skoon van jouself en jou posisie en jou regte vergeet.

Maar wanneer jou posisie vir jou saak maak, as jy dink jy verdien iets, as jy praat asof ander se gevoelens nie saak maak nie, as jy dink iemand moet luister omdat dit jy is wat praat – dan is jou agting en jou fokus nog op jouself.

 Dan is jy nog in jou eie koninkryk....

Maar weet jy, dis hoe dit is met alle mense. Ons is van nature selfsugtig en vol van onsself.

Jesus weet dit, daarom sê Hy in v. 3 dat ons moet “verander” om so te wees.

Enige mens wat nie “verander” nie sal nie in die koninkryk van die hemel wees nie.

Dit beteken nie dat ons iets anders moet doen nie – nederigheid is nie iets wat daardie klein kindjie gedoen het, of iets wat die kindjie nie gedoen het nie. Dit is wat die kindjie is.

Jesus praat nie in die eerste plek dat jy jou gedagtes of jou gedrag moet verander nie.

Nee, jy self moet verander...

Maar hoe doen mens dit? Hoe verander jy?

Wel jý doen dit nie, dit word aan jou gedoen, en eers dán doen jy dit self.

In die Grieks is hierdie “verander” in die passiewe vorm, dit beteken dat dit nie iets is wat jy self doen nie, maar wat aan jou gedoen word.

In Johannes 3:5 het Jesus dit só verduidelik, *“As iemand nie uit water en Gees gebore word nie, kan hy nie in die koninkryk van God kom nie.”*

Ja dit is die verandering waarvan Jesus praat – niks anders nie as wedergeboorte en bekering.

Dit is die verandering wat die Heilige Gees in mense werk

sodat ons kan glo, sodat ons kan deel kry aan Christus, sodat ons ŉ nuwe lewe kan lewe deur sy Gees – nie meer in ons eie koninkrykies nie, maar in die koninkryk van die hemel.

En dán verander ons...

Wanneer Hy ons verander het om anders te wees, dán verander ons deur anders te dink en anders te praat en anders op te tree.

As iemand nie anders dink en anders praat en optree nie,

as iemand se gedagtes en sy woorde en dade nog dieselfde is as iemand wat in sy eie koninkrykie is waar jy nog belangrik is,

 dan is so iemand waarskynlik nog nie in die koninkryk van die hemel nie.

Verstaan mooi, wanneer God jou verander sal dit wys, en as dit nie wys nie dan het Hy jou waarskynlik nog nie verander nie.

Jy kan nie maar bly soos jy is nie, want dan is jy dalk nie in die koninkryk van die hemel nie.

(Natuurlik beteken dit nie ons kan dit volmaak doen nie, maar die vingerafdrukke van God se verandering moet sigbaar wees, en dit moet al duideliker word.)

Kom ek gee ŉ voorbeeld wat selfs duideliker is as die kindjie wat Jesus nader geroep het.

 Jesus, die Seun van God, die Koning van die hemelse koninkryk vat self ŉ skottel water en Hy was die stowwerige, ruikerige voete van sy dissipels (Joh. 13).

Nie om hulle voete skoon te kry nie, maar om vir hulle en vir ons die gesindheid en met die daad te wys wat dit is om ander in nederigheid te dien.

As daar nou Een is in die koninkryk van die hemel wat regtig ŉ posisie het, dan is dit die Koning self. Maar wat het Hy gedoen?

Lees saam hoe Paulus dit in Fil.2:6-8 opsom, *“ 6Hy wat in die gestalte van God was, het nie sy gelykheid aan God beskou as iets waaraan Hy moes vashou nie 7maar Hy het Homself prysgegee deur die gestalte van ŉ slaaf aan te neem en aan mense gelyk te word. En toe Hy in die vorm van ŉ mens verskyn het, 8het Hy Hom verneder deurdat Hy gehoorsaam geword het tot die dood toe, ja, die dood aan die kruis.”*

Hierdie gesindheid van Jesus, sê Paulus in v.5, moet die gesindheid wees in elke gelowige, elkeen wat deel in die koninkryk van die hemel.

Jesus se gesindheid moet in ons wees.

Die Heilige Gees verander ons sodat ons in Christus sterf aan die kruis (Gal. 2:20),

en daarmee saam sterf ook enige posisie of agting waarop ons selfs gedink het ons aanspraak kon gehad het.

Ons word saam Christus opgewek uit ons sondedood sodat dit Hy is wat in ons lewe en ons al meer verander word sodat Hy al duideliker word in ons lewe (2 Kor. 3:18).

So sal dit wees, so moet dit wees vir elkeen wat in die koninkryk van die hemel wil kom.

Só gefokus op die Hemelse Koning en op ander vir wie Hy sy verlossing aanbied, dat jy glad nie eers dink aan jouself en jou posisie en jou regte nie.

Want jy leef nie meer vir jouself nie, maar vir Hom wat vir jou gesterf het en weer opgewek is (2 Kor. 5:15).

Dit geld noodwendig persoonlik vir elke gelowige.

En elkeen van ons moet ons hieraan toets.

Nie net so nou en dan nie. Dit moet deel wees van elke dag se lewe,

dat die verandering wat God in ons gemaak het met die wedergeboorte in ons woorde gehoor sal word en in ons optrede gesien sal word.

As dit ŉ vereiste is vir die koninkryk van die hemel, dan moet dit tog ook ŉ vereiste wees van ons lewe in die gemeente van Christus en ons moet daarop aandring dat elkeen van ons so lewe. Dit is tog hier waar ons mekaar moet bystaan en help om God as enigste Koning te eer.

Dit gebeur soms dat mense nie so lewe nie. Iemand wat omgekrap raak vir iets wat nie na hulle sin is nie (soms is dit iets onbenullig) en dan hulle kuite op ŉ knop trek en op hulle perdjie spring.

As dit gebeur moet ander ons reghelp en aanspoor om te verander.

(Ek dink nie ons doen dit dadelik en elke keer nie – ek weet ek het al ter wille van die vrede meer geduld gehad as wat reg was.)

Dit is liefdeloos om stil te bly omdat ons nie konflik wil hê nie – want so dink jy net maar weer aan jouself en hoe jy daaroor voel.

Maar wie is ek om iets te sê sou jy dalk in nederigheid dink.

Nee dis nie ek of jy wat iets uit ons eie uit sê nie – ons moet die Koning se stem laat hoor.

Ons moet maar het herinner aan wat Hy self gesê het,

Wie nie verander en soos kindertjies word nie, wie nie verander en homself gering ag soos ŉ kindjie nie,

 sal ons beslis nie in die koninkryk van die hemel kom nie.

Glo jy? Is jy deel van God se huisgesin, die gemeente van Christus?

Voordat ons dan aan enige saak aandag gee van hoe ons lewe en wat ons doen in die koninkryk van die hemel – hoe belangrik dit ook al mog wees – moet ons allereers seker wees dat ons deel is daarvan...

En dit sal jy kan sien aan jou en my nederigheid voor God en teenoor mekaar, teenoor die samelewing waar ons van God getuig...

Verander dan aanhoudend al meer-en-meer sodat die verandering wat Hy in jou gemaak het al helderder gehoor word in jou woorde en al duideliker gesien word in jou optrede – binne die gemeente en in die gemeenskap.

Amen.